Bekende egpaar in rolbalkringe dood aangetrefTrevor Davis (67) en sy vrou Elma (52). Die egpaar se liggame is in hulle huis gevind. Altwee het skietwonde gehad. (Foto: Facebook) Trevor en Elma Davis, albei bekendes in Suid-Afrikaanse rolbalkringe, is gistermiddag dood in die hoofslaapkamer van hul huis in ŉ veiligheidskompleks in Mosselbaai se bodorp aangetref. Trevor (67) was ŉ lid van Rolbal Suid-Afrika se raad en Elma (52) was ŉ Protea-rolbalspeler. Sy het Suid-Afrika ook al op die Statebondspele verteenwoordig. Ao. Pieter Koekemoer, polisiewoordvoerder in Mosselbaai, het gesê die polisie is Sondagmiddag omstreeks 17:00 na die egpaar se huis ontbied nadat bure skote gehoor het. “Die deure was gesluit en die brandweer het die polisie gehelp om toegang tot die huis te kry,” het Koekemoer gesê. “Daar is ŉ haelgeweer op die toneel gevind. Albei het skietwonde gehad,” het Koekemoer gesê. Die vuurwapen is gelisensieer en het aan een van die oorledenes behoort. Dit lyk nie of enigiets uit die huis vermis word nie. Volgens Koekemoer word ŉ geregtelike doodsondersoek in dié stadium gedoen. Maroela Media het verneem die polisie kan dalk later vandag besluit of ŉ moorddossier ook na die voorval aangelê gaan word. Jenny Sinclair, president van die Eden-rolbalklub, het gesê die egpaar se dood laat ŉ geweldige leemte in die rolbalgemeenskap, “nie net plaaslik of nasionaal nie, maar internasionaal”. Sinclair het gesê die Davis-egpaar is al bykans ŉ dekade lank lede van die klub, maar is selfs langer as dit nou betrokke by die sport. Trevor was onder meer ŉ oudpresident van die klub en Elma ŉ sameroeper van afrigters. “Hy was welbekend en uiters gerespekteer,” het Sinclair gesê. “Elma het ŉ belowende loopbaan voor haar gehad. Sy was ŉ lieflike, plat-op-die-aarde- mens wat altyd veral die jonger spelers aangemoedig het. “Hulle toewyding het geen gelyke gehad nie. Hierdie is ŉ verskriklike tragedie,” het Sinclair gesê.